มีสิทธิ์อะไร? “วิชัยคูณ 3” ส่งทนายคัดค้านประมูลหุ้น IFEC
มีสิทธิ์อะไร? "วิชัยคูณ 3" ส่งทนายคัดค้านประมูลหุ้น IFEC อ้างยื่นฟ้องคดีเพิกถอนสัญญาไปแล้วเมื่อวันที่ 27 ก.ค. ที่ผ่านมา
31 ก.ค. 2560

จากกรณีที่ บริษัทหลักทรัพย์ 3 แห่ง ได้แก่ บริษัทหลักทรัพย์ เคทีบี (ประเทศไทย) จำกัด บริษัทหลักทรัพย์ เมย์แบงก์ กิมเอ็ง (ประเทศไทย) จำกัด (มหาชน) และ บริษัทหลักทรัพย์ ทรีนิตี้ จำกัด มีความประสงค์ที่จะนำหุ้น บริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC ของนายวิชัย ถาวรวัฒนยงค์ ขายทอดตลาด ซึ่งกำหนดวันขายทอดตลาด ในวันนี้ (31 ก.ค.) เวลา 10.00-12.00 น.
โดยแบ่งเป็นหุ้นสามัญ IFEC จำนวน 3,900,000 หุ้น ราคาขายขั้นต้น 3.10 บาท/หุ้น รวมเป็นเงิน 12,090,000 บาท ซึ่งเป็นหลักประกันของบล.เคทีบี (ประเทศไทย) , หุ้นสามัญ IFEC จำนวน 22,775,000 หุ้น ราคาขายขั้นต้น 3.10 บาท/หุ้น รวมเป็นเงิน 70,602,500 บาท ซึ่งเป็นหลักประกันของ บล.เมย์แบงก์ กิมเอ็ง (ประเทศไทย) และหุ้นสามัญ IFEC จำนวน 30,786,666 หุ้น ราคาขายขั้นต้น 3.10 บาท/หุ้น รวมเป็นเงิน 95,438,664.60 บาท ซึ่งเป็นหลักประกันของบล.ทรีนิตี้
อย่างไรก็ตามล่าสุด นายพิชากร เหมมันต์ ทนายความของ IFEC เปิดเผยว่า ได้รับมอบหมายจาก นายวิชัย ถาวรวัฒนยงค์ ประธานบริษัท IFEC ให้เข้ามายื่นคัดค้านการขายทอดตลาดหุ้น IFEC ที่กำหนดมีขึ้นในเช้าวันนี้ เนื่องจากเมื่อวันที่ 27 ก.ค.60 นายวิชัยได้ยื่นฟ้องเพิกถอนสัญญาเงินกู้เพื่อการซื้อหลักทรัพย์ และการบังคับจำนำและหลักทรัพย์ค้ำประกันไม่ชอบด้วยกฎหมายละเมิดโดยคำขอให้ระงับ/ห้าม/เพิกถอนการประกาศขายทอดตลาด ซึ่งศาลแพ่งกรุงเทพใต้ได้รับฟ้องไว้แล้ว